Document ID: 32009D0539

ODLOČBA KOMISIJE
z dne 10. julija 2009
o spremembi Odločbe 2000/96/ES o nalezljivih boleznih, ki jih bo po Odločbi št. 2119/98/ES Evropskega parlamenta in Sveta postopoma zajela mreža Skupnosti
(notificirano pod dokumentarno številko C(2009) 5457)
(Besedilo velja za EGP)
(2009/539/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Odločbe št. 2119/98/ES Evropskega parlamenta in Sveta z dne 24. septembra 1998 o vzpostavitvi mreže epidemiološkega spremljanja in obvladovanja nalezljivih bolezni v Skupnosti (1) ter zlasti člena 3(a) Odločbe,
ob upoštevanju naslednjega:
(1)
V Odločbi Komisije 2000/96/ES z dne 22. decembra 1999 o nalezljivih boleznih, ki jih bo po Odločbi št. 2119/98/ES Evropskega parlamenta in Sveta postopoma zajela mreža Skupnosti (2), so navedene nalezljive bolezni, ki so zajete z epidemiološkim spremljanjem v mreži Skupnosti, vključno z „boleznimi, ki se preprečujejo s cepljenjem“. Ta kategorija zajema bolezni, za katere so cepiva že na voljo, in bolezni, za katere je znanstveno in tehnično znanje na voljo za pripravo in proizvodnjo cepiva v sorazmerno kratkem obdobju.
(2)
Nov patogeni virus gripe, pri katerem je bil zabeležen prenos s človeka na človeka, se je nedavno pojavil v Severni Ameriki in se je že razširil na več držav članic. Ker obstaja visoko tveganje, da se to epidemiološko stanje razvije v pandemijo gripe, je Svetovna zdravstvenega organizacija v skladu z Mednarodnim zdravstvenim pravilnikom (2005) opredelila bolezen, ki jo povzroča navedeni virus, kot nujni primer mednarodnih razsežnosti na področju javnega zdravja.
(3)
To novo bolezen je treba razvrstiti v kategorijo „bolezni, ki se preprečujejo s cepljenjem“, kljub temu da cepivo za njeno preprečevanje še ni na voljo, saj je na voljo znanstveno in tehnično znanje za pripravo in proizvodnjo cepiva takoj, ko bo sev dokončno opredeljen.
(4)
Ta virus je zajet z boleznijo „Gripa“, ki je navedena v točki 2.1 Priloge I k Odločbi 2000/96/ES. Ker pa virus lahko sproži pandemijo in ker je zato potrebna takojšnja in učinkovita uskladitev med Skupnostjo in državami članicami, je treba ta virus posebej navesti kot enega od mogočih tipov virusa gripe. Ta posebna navedba omogoča sprejetje posebne opredelitve primera v skladu z Odločbo Komisije 2002/253/ES z dne 19. marca 2002 o opredelitvi primerov nalezljivih bolezni za poročanje mreži Skupnosti v skladu z Odločbo št. 2119/98/ES Evropskega parlamenta in Sveta (3) in zato natančnejše sporočanje informacij mreži Skupnosti v skladu s členom 4 Odločbe 2119/98/ES.
(5)
Z Odločbo Komisije 2009/363/ES z dne 30. aprila 2009 o spremembi Odločbe 2002/253/ES o opredelitvi primerov nalezljivih bolezni za poročanje mreži Skupnosti v skladu z Odločbo št. 2119/98/ES Evropskega parlamenta in Sveta (4) je v Prilogo k Odločbi 2002/253/ES že bila vključen posebna opredelitev primera za gripo A(H1N1). Zato je treba za to odločbo za zagotovitev, da se uporablja od istega datuma kot Odločba 2009/363/ES, zagotoviti učinek za nazaj.
(6)
Ukrepi, predvideni s to odločbo, so v skladu z mnenjem Odbora, ustanovljenega s členom 7 Odločbe št. 2119/98/ES -
SPREJELA NASLEDNJO ODLOČBO:
Člen 1
V točki 2.1 Priloge I k Odločbi 2000/96/ES se izraz „Gripa“ nadomesti z izrazom „Gripa, vključno z gripo A(H1N1)“.
Člen 2
Ta odločba se uporablja od 30. aprila 2009.
Člen 3
Ta odločba je naslovljena na države članice.
V Bruslju, 10. julija 2009

Labels: 12
0